Åkrehamn
Store norske leksikon,Geografi,Norges geografi,Rogaland,Karmøy
Åkrehamn er ein tettstad i Karmøy kommune i Rogaland. Tettstaden er ifølgje SSBs definisjon 4,4 km², og har 7823 innbyggjarar (2022).
Åkrehamn ligg på vestsida av Karmøy, sør for fjordarmen Veavågen. Åkrehamn tettstad omfattar i nord òg Sevlandsvik og Veavågen som tidlegare vart rekna som eigne tettstader. Åkrehamn var kommunesenter i Karmøy fram til 1986 då dette vart flytta til Kopervik.Åkrehamn har lange tradisjonar som fiskehamn, men mykje av den fiskerirelaterte verksemda er flytta til Husøya i Karmsundet. Framleis har Åkrehamn mykje industriverksemd i fleire bransjar, og staden er ikkje minst eit viktig handels- og servicesenter. Hamna er verna av ein 800-900 meter lang rekkje av holmar bunde saman av fyllingar parallelt med kysten av Karmøy; denne rekkja dannar innseglinga til Åkrehamn.Sentralt i søre del av tettstaden ligg Åkra gamle kyrkje, ein langkyrkje i tre frå 1821, og Åkra kyrkje, ei moderne kyrkje i betong frå 1985. Like inntil den nye kyrkja ligg Åkrehamn vidaregåande skule. Åkrehamn Kystmuseum (før 2007 Rogaland Fiskerimuseum) ligg på Åkreøyna som dannar nordre del av hamna sentralt i tettstaden. I Åkrehamn blir arrangert «Fiskeridagane i Åkrehamn» årleg av Karmøy Røde Kors og Åkrehamn Kystmuseum.Åkrehamn har bystatus frå 2002 etter kommunalt eigenvedtak. Kart  Les meir i Store norske leksikon Karmøy Åkra – tidlegare kommune